
STATUTTER FOR PROGRAMUTVALGET FOR KULTUR- OG IDÉSTUDIER. 
1. Programutvalgets formål
Programutvalget for kultur- og idéstudier har som formål å ivareta og fremme interessene til kultur- og idéstudentene på både faglig og sosialt plan. Programutvalget for kultur- og idéstudier har to representanter i programrådet (fortrinnsvis skal disse være leder og nestleder). Det er viktig at programutvalget for kultur- og idéstudier samarbeider med andre utvalg som religionsprogramutvalget, bearlaget, kinderman, instituttrepresentanter på IKOS og IFIKK og eventuelle instituttutvalg eller fagutvalg.

2. Fellesregler for valgallmøter og allmøter
2.1 Programutvalget for kultur- og idéstudier består av ca. 6-10 medlemmer som velges på valgallmøte. Dette valgallmøtet skjer to ganger i året, i begynnelsen av hvert semester. Andre allmøter arrangeres ved behov (se 4.3).
2.2 Studenter fra alle nivåer og av begge kjønn bør være representert. 
2.3 Studenter fra alle fire fagene: teater, idéhistorie, kulturhistorie og religionshistorie bør være representert. 2.4. Skriftlig votering skal gjennomføres dersom minst én stemmeberettiget student krever det.
2.5 Valgallmøter og allmøter konstitueres ved:
– godkjennelse av innkalling og dagsorden
– valg av referent for neste møte (bør rulleres)
– valg av to studenter til å underskrive protokollen.


3. Valgallmøter
3.1 På valgallmøtet velges ca. 6-10 medlemmer som er interessert og engasjert i programutvalgets arbeid. Valgallmøtet skal bestå av programstudenter.
3.2 På første programutvalgsmøte etter valgallmøte velges programutvalgets styre (leder, nestleder, økonomiansvarlig, nettansvarlig osv.). 
3.3 Programutvalget for kultur- og idéstudier innkaller til valgallmøter med minst én ukes varsel.
3.4 Programutvalget for kultur- og idéstudier kan innkalle til ekstraordinært valgallmøte, dersom 2/3 av Programutvalget for kultur- og idéstudier eller minst 10 studenter krever det.
3.5 Er det et stort antall kandidater til medlemskap i Programutvalget, kan man danne arrangementskomiteer/Fagkomiteer som for eksempel religionsutvalg, teaterutvalg, idéhistorieutvalg eller kulturhistorieutvalg som har en (eller flere) representant(er) i Programutvalget.

4. Allmøte 
4.1 Programutvalget for kultur- og idéstudier innkaller til allmøte med minst en ukes varsel.
4.2 Allmøtene er åpne for alle interesserte, men kun programstudenter har stemmerett.
4.3 Allmøter arrangeres når Programutvalget for kultur- og idéstudier mener det foreligger saker som er spesielt viktige for studentene, eller når minst 10 studenter krever det. 
4.4 Allmøtene skal ha en dagsorden. Foreløpig dagsorden skal gjøres kjent for studentene minst en uke før allmøtet avholdes. Foreslåtte statuttendringer skal fremmes på denne foreløpige dagsorden.
4.5 Forslag til saker som skal opp på allmøtet skal fremmes til Programutvalget for kultur- og idéstudier minst tre døgn før allmøtet skal avholdes. To døgn før allmøtet skal endelig dagsorden offentliggjøres.
4.6 Vedtak fattes ved simpelt flertall av de stemmeberettigede som er tilstede. Ved stemmelikhet anses forslaget som falt, da det ikke har oppnådd et flertall av de avgitte stemmer.


5. Programutvalg for kultur- og idéprogrammet
5.1 Programutvalgets representant i programrådet velges fortrinnsvis for to semestre av gangen, og skal møte i Programrådet. 
5.2 Programstyrerepresentantenes fremste oppgaver er å representere studentene via Programrådet, og må derfor informere Programutvalget for kultur- og idéstudier om det som tas opp på disse møtene. Spesielt viktige saker danner grunnlag for allmøte. 
5.3 Programutvalgets øvrige medlemmer velges for ett semester. Ved frafall fra programutvalget for kultur- og idéstudier skal det gis skriftlig varsel, og ev. verv/oppgaver må overføres til andre programutvalgsmedlemmer på møte.
5.4 Programutvalgets medlemmer kan ta gjenvalg. Det er en fordel med kontinuitet blant medlemmene, men ikke slik at det hindrer opptak av nye medlemmer. 
5.5 Møter i Programutvalget for kultur- og idéstudier skal ledes av leder eller lederens stedfortreder (primært nestleder). Leder har det formelle ansvaret for møteinnkalling med sakliste, samt at møtereferater loggføres. 
5.6 Programutvalget for kultur- og idéstudierer vedtaksdyktig dersom minimum halvparten av medlemmene er tilstede. Vedtak fattes ved simpelt flertall. Ved stemmelikhet har forslaget falt.
5.7 Programutvalget for kultur- og idéstudier skal holde seg informert om instituttenes aktiviteter (blant annet IKOS og IFIKK), programrådets aktiviteter, og universitetets aktiviteter gjennom instituttrepresentanter og HFSU.

5.8 Ved ev. oppløsning av Programutvalget for kultur- og idéstudier skal ev. gjenværende sum på programutvalgets konto tilfalle biblioteket på HF, til innkjøp av faghistoriske oppslagsverk eller annen faghistorisk litteratur. 
6. HYGGEstatutter ved kultur og idéprogrammet
6.1 Alle medlemmene har ansvar for at Programutvalget for kultur- og idéstudier er et hyggelig sted å være. 
6.2 Programutvalgets arbeid skal ivareta studentenes faglige og så vel som sosiale interesser. Av sistnevnte art vises det til festlige aktiviteter, invitasjon av gjesteforelesere, film, hytteturvirksomhet, ekskursjon, lunsj, fagdag m.m. Vi oppfordrer til innspill fra studenter på alle nivåer!
6.3 Programutvalget for Kultur- og idéstudier har ansvaret for at det arrangeres kandidatfester for masterstudentene. Det oppfordres til å planlegge dette tidlig i semesteret.

7. Endring av statuttene
Disse statuttene kan kun endres av et allmøte, med minst 2/3 flertall.
Blindern, 01.01.06.
Programutvalget for kultur- og idéstudier.
	           

	Feil! Fant ikke referansekilden.
	



